

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ**

**ΓΡΗΓΟΡΙΟΥ Ε΄1 - ΠΥΡΓΟΣ 27100**  Πύργος 23-07-2014

**ΤΗΛ: 2621 0 22311 - ΦΑΞ: 2621 0 20044** Α.Π.: 735

**e-mail: ispo@otenet.gr**

**site: www.ispyrgou.gr**

**ΕΝΗΜΕΡΩΣΗ ΓΙΑ ΤΗΝ ΣΗΜΕΡΙΝΗ ΚΑΤΑΣΤΑΣΗ ΛΕΙΤΟΥΡΓΙΑΣ ΣΤΟ ΝΟΣΟΚΟΜΕΙΟ ΠΥΡΓΟΥ ΜΕ ΟΜΟΦΩΝΗ ΑΠΟΦΑΣΗ ΤΟΥ Δ.Σ.**

**ΕΛΛΕΙΨΕΙΣ ΙΑΤΡΙΚΟΥ ΠΡΟΣΩΠΙΚΟΥ – ΜΗ ΑΣΦΑΛΕΙΣ ΕΦΗΜΕΡΙΕΣ**

Η οικονομική δυσπραγία που μαστίζει την Ελλάδα μας, είχε ως αποτέλεσμα και τις μεγάλες περικοπές που επιβλήθηκαν και στους νοσοκομειακούς ιατρούς, της τάξεως του 55%.

Η άμεση αλυσιδωτή συνέπεια ήταν ότι τα Νοσοκομεία όλης της Ελλάδας και μαζί με αυτά και το Νοσοκομείο του Πύργου, να αντιμετωπίζουν φοβερές ελλείψεις σε ειδικευόμενους ιατρούς.

Οι νέοι ιατροί προς ειδίκευση, έχουν πλέον πάρει την μεγάλη απόφαση και αναζητούν θέσεις ειδικευομένων σε όλες τις Ευρωπαϊκές χώρες, Γερμανία – Γαλλία- Αγγλία – Σκανδιναβικά κράτη. Οι λόγοι είναι καθαρώς οικονομικοί καθότι οι απολαβές τους είναι της τάξεως των 3.000-3.500 χιλιάδων ευρώ.

Είναι λογικό για κάθε νέο ιατρό προκειμένου να πάρει ειδικότητα σε κάποιο επαρχιακό Νοσοκομείο με απολαβές των 1.000-1.200 ευρώ να μην αποτελεί αυτό κίνητρο εργασίας γιατί απλούστατα δεν είναι δυνατόν να ανταπεξέλθει οικονομικά (ενοίκιο, διατροφή κ.τ.λ.).

Το λυπηρό είναι ότι ενώ η πατρίδα μας έχει βγάλει εξαίρετους ιατρούς και έχουν διατεθεί μεγάλα ποσά τόσο των οικογενειών τους όσο και της Πανεπιστημιακής κοινότητας, η Ευρώπη μας παίρνει έτοιμους ιατρούς που αυτά τα κράτη δεν έχουν ξοδέψει καθόλου χρήματα για να βγούν ιατροί, ίσως γιατί δεν συμφέρει στην οικονομία τους και η πατρίδα μας να αναζητά εναγωνίως συναδέλφους για να καλύψει μεγάλα κενά στα κρατικά Νοσοκομεία μας.

Είναι εξίσου λυπηρό η ίδια σου η πατρίδα να σε αναγκάζει να γίνεις μετανάστης θυμίζοντας εποχές του 1950-1960, που όλοι ξέρουμε από την ιστορία τι διαδραματίστηκε εκείνα τα χρόνια.

Συγκεκριμένα και η σημερινή κατάσταση στο Νοσοκομείο του Πύργου έχει ως εξής:

Αυτή τη στιγμή παρουσιάζονται μεγάλες ελλείψεις σε ειδικευόμενους ιατρούς, όπως προανέφερα με αποτέλεσμα οι Κλινικές που δίνουν ειδικότητα να μην μπορούν να ανταπεξέλθουν στον μεγάλο όγκο ασθενών που προσέρχονται στο Νοσοκομείο, ούτε αυτά που είναι έκτακτα περιστατικά αλλά ούτε και για τα χρόνια περιστατικά.

Οι γιατροί σε καθημερινή βάση υπερβάλλουν εαυτούς για να μπορέσουν να ανταποκριθούν στις μεγάλες ανάγκες που παρουσιάζονται.

Αυτή η κατάσταση αιωρείται εδώ και αρκετούς μήνες με αποτέλεσμα κατά την γνώμη μας να μην πληρούνται οι προϋποθέσεις ασφαλών εφημεριών και τα κενά που παρουσιάζονται να καλύπτονται με εθελοντική εργασία των ιατρών του Νοσοκομείου, αλλά έως πότε; Οι ιατροί θα φθάσουν σε βαθμό εξαντλήσεως και μπορούν να συμβούν και παραλείψεις εις βάρος ασθενών αλλά στην περίπτωση αυτή την ευθύνη δεν θα την έχουν οι δοκιμασμένοι καθημερινά ιατροί .

Ο Ιατρικός Σύλλογος Πύργου-Ολυμπίας έχει από πολύ καιρό επισημάνει με επίσημες ανακοινώσεις του, την αναγκαιότητα ενός και μόνου ισχυρού Νοσοκομείου, ως πυλώνα του Υγειονομικού Χάρτη του Νομού, το Νοσοκομείο Πύργου με την υπάρχουσα υποδομή του.

Για την λύση των εφημεριών προτείνουμε να υπάρξει μέριμνα έτσι ώστε οι Γενικοί και Αγροτικοί Ιατροί μετά το πέρας της πρωϊνής εργασίας τους, να δύνανται να εφημερεύουν στο Νοσοκομείο του Πύργου, με σκοπό την πραγματοποίηση ασφαλών εφημεριών γνωρίζοντας τις αυξημένες ανάγκες την περίοδο του καλοκαιριού.

Για το Διοικητικό Συμβούλιο

Ο Πρόεδρος

Ευάγγελος Παπαγεωργίου